**Vechiul parc**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-au adunat prin parc grămezi

De frunze palide de-arțar

Şi păpădii cu ochii verzi

Zâmbesc spre soare tot mai rar.

Salcâmii trişti privesc tăcuţi

Spre frunzele de tei zimţate

Şi de uimire rămân muţi

Platanii goi pe jumătate.

Mai jos o salcie pletoasă

S-a 'ngălbenit de-atâtea doruri,

Doar iarba pare mai voioasă

Când greierii ne dau onoruri.

Aleile-s de-acum pustii,

Copiii au plecat la şcoală;

Emoţii noi, speranţe vii,

Aştern sfioşi pe-aceeaşi coală.

Un pin stă drept în vechiul parc,

Chemarea toamnei mă-nfioară,

Mă-ntind spre ceruri ca un arc

Şi simt un înger cum coboară.